በኢትዮጵያ በኮሮና ቫይረስ ምክንያት የምግብ እጥረት እንዳያጋጥም ተጨማሪ 40 ሚሊዮን ኩንታል ሰብል እንደሚመረት ተገለጸ
 አዲስ አበባ (ኢዜአ )፡- በኢትዮጵያ በኮሮና ቫይረስ ሳቢያ የምግብ እጥረት እንዳይፈጠር ከመኸር ምርት በተጨማሪ 40 ሚሊዮን ኩንታል ሰብል እንደሚመረት የግብርና ሚኒስትር አስታወቀ ። 50 ሚሊዮን ኩንታል አትክልትና ፍራፍሬ መመረት መጀመሩንም ገለጸ።
የግብርና ሚኒስትሩ አቶ ዑመር ሁሴን እንዳስታ ወቁት፣ የቫይረሱን መከሰት ተከትሎ ምርትና ምርታ ማነት እንዳይቀንስ ከመደበኛው የእርሻ እንቅስቃሴ በተጨማሪ ምርት የሚጨምሩ ተግባራት እየተከናወኑ መሆኑን ገልጸዋል።
«የበሽታው ስርጭት በዚሁ ከቀጠለ፣ ምናልባትም ከውጭ የሚገቡት የስንዴ ምርት ቢቆምና አምስት በመቶ ምርት ቢቀንስ የሚል ግምት ወስደን ያንን ሊተካ የሚችል እቅድ አውጥተን እየሰራን ነው» ብለዋል።
በዚህም ዘንድሮ በመኸር ወቅት እርሻ በተጨማሪ 40 ሚሊዮን ኩንታል ሰብል ለማምረት እየተሰራ መሆኑንም ገልጸዋል።
ከዚያም ባለፈ 50 ሚሊዮን ኩንታል አትክልትና ፍራፍሬ ለማምረት እንቅስቃሴ መጀመሩን ጠቁመው፣ ለከተማ ግብርና ትኩረት መሰጠቱን አመልክተዋል። ለዚህም በአዲስ አበባ ከተማ የእንስሳት ሀብት፣ አትክልትና ፍራፍሬ ልማት ሥራዎች ከማዕከል በተመደቡ ባለሙያዎች መጀመሩን ገልጸዋል።
የከተማ ግብርና ለኮሮና ቫይረስ ምላሽ ለመስጠት ብቻ ሳይሆን ባለፈው በጀት ዓመት የወጣውን ፖሊሲ በመተግበር እንደሚስፋፋም ነው የተናገሩት።
ለበልግ ወቅት ምርት ወደ ሁለት ሚሊዮን ሄክታር የሚሆን መሬት ታርሶ 64 በመቶው ዘር መልበሱን ያስታወሱት ሚኒስትሩ፣ ለመኸር ወቅት እርሻ የሚያስፈልጉ ግብዓቶች ከውጭ በመግባት ላይ እንደሚገኙም ገልጸዋል።
የአገሪቷ የኢኮኖሚ የጀርባ አጥንት የሆነው የግብርናውን ክፍለ ኢኮኖሚ ዘመናዊ በማድረግ ምርትና ምርታማነት ለማሳደግ ትኩረት መሰጠቱን አስታውቀዋል።
 አዲስ ዘመን ግንቦት 3/2012